Southern Kings kontrakteer Sexton | Netwerk24
Deur Owen Kock 24 April 2019 16:51
Jerry Sexton, hier in volle vaart vir die Jersey Reds, sluit hom binnekort by die Kings aan en kan moontlik in die volgende Pro14-seisoen teen ouboet Johnny speel. Foto: Richard Chapman
Die slot Jerry Sexton (26), jonger broer van Ierland se superster-losskakel Johnny, is op pad Port Elizabeth toe.
Ouboet Johnny speel vir Leinster, die verdedigende kampioen in die Pro14-reeks en is ook Wêreldrugby se Speler van die Jaar.
Die Kings het Woensdag bevestig dat hy 'n kontrak tot Junie 2022 met die jonger Sexton gesluit het en dat hy reeds op 1 Julie by hulle inval.
Die jonger Sexton, wat 1,95 m lank is en die skaal op 118 kg laat kreun, is volgens 'n verklaring wat deur die Kings uitgereik is, die eerste van heelwat spelers wat gekontrakteer gaan word om van dié sukkelende span 'n krag in die Pro14-reeks te maak.
Hy was deel van Ierland se o.20-span wat in 2013 aan die o.20-Wêreldtoernooi deelgeneem het voor hy Engeland toe is, waar hy vir die Exeter Chiefs en London Irish gespeel het. Hy het in 2017 by die Jersey Reds aangesluit.
Die Kings se hoëprestasie-bestuurder, Robbi Kempson, wat verantwoordelik is vir die werwing van spelers, sê hulle is verheug dat hulle daarin kon slaag om Sexton te kontrakteer.
"Jerry sal in die voorseisoen by ons aansluit vir die 2019-2020-Pro14-seisoen en hy sal by ons speel tot einde Junie 2022.
Jerry sal in die voorseisoen by ons aansluit vir die 2019-2020-Pro14-seisoen en hy sal by ons speel tot einde Junie 2022.
"Dit is deel van ons plan om spelers van gehalte na ons te lok ten einde om ons doelwit te bereik om 'n span van wêreldgehalte te word. Dít sluit spelers soos Jerry in om die proses 'n hupstoot te gee," sê Kempson.
Sexton is tans die kaptein van die Jersey Reds, wat in die liga onder die Engelse Premierliga speel.
"Ons gaan dit geniet om Jerry in die Pro14 in aksie te sien en daar is selfs die moontlikheid van 'n 'Sexton teen Sexton'.
"Ek vertrou hy sal sy tyd in Suid-Afrika geniet en ons hoop ons sal Jerry in die toekoms weer in Jersey te sien," het Jersey se direkteur van rugby, Harvely Biljon, 'n boorling van Uitenhage, gesê.
"Hierdie is 'n opwindende tyd in my loopbaan. Ek volg die Kings al 'n geruime tyd, veral in die Pro14-reeks, en sien uit daarna om deel te wees van die span, kultuur en die opwindende nuwe era wat vir die franchise voorlê," sê Sexton in 'n verklaring.
Sexton se kontraktering volg kort op dié van die Oos-Kaapse veelsydige agterspeler Courtney Winnaar (22), wat twee weke gelede by die Kings aangesluit het.